**(Návrh)**

# **Vyhláška**

Ministerstva investícií, regionálneho rozvoja a informatizácie

z .... 2021,

**o zabezpečení prevádzky, servisu, podpory, monitoringu a hodnotenia informačných technológií verejnej správy**

Ministerstvo investícií, regionálneho rozvoja a informatizácie (ďalej len „ministerstvo“) podľa § 31 písm. e), f), g) a h) zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov (ďalej len „zákon“) ustanovuje:

# § 1

# Predmet úpravy

Táto vyhláška ustanovuje:

1. klasifikáciu aktív informačných technológií verejnej správy (ďalej len „informačné technológie“) a postup ich posúdenia a  so zreteľom na ich nedostupnosť alebo zníženú kvalitu, ktoré môžu mať zásadný vplyv na poskytovanie služieb verejnej správy, služieb vo verejnom záujme alebo verejných služieb,
2. úrovne servisných požiadaviek a prevádzkových incidentov informačných technológií, správa ich riadenia a podrobnosti o spôsobe a rozsahu ich riešenia,
3. správu prevádzkových problémov vyskytujúcich sa v prevádzke informačných technológií,
4. správu riadenia zmien a veľkých zmien v prevádzke informačných technológií,
5. správu riadenia aktív a ich konfigurácií v informačných technológiách,
6. správu riadenia infraštruktúry, platformy, prostredia a okolitého prostredia informačných technológií,
7. správu riadenia dostupnosti a kapacity súvisiacej s prevádzkou informačných technológií, rozsah a oblasti zberu monitorovaných údajov a ich oznamovanie orgánu vedenia,
8. správu riadenia a kritériá na určenie a zabezpečenie úrovne kontinuity služieb verejnej správy, služieb vo verejnom záujme a verejných služieb informačných technológií.

# § 2

# Vymedzenie základných pojmov

Na účely tejto vyhlášky sa rozumie:

1. úsekom úsek podľa osobitného predpisu[[1]](#footnote-1))
2. agendou agenda podľa osobitného predpisu[[2]](#footnote-2))
3. servisnou požiadavkou požiadavka na činnosť iniciovaná používateľom informačnej technológie, ktorá je v rozsahu poskytovanej služby alebo iniciuje vytvorenie zmenovej požiadavky, v prípade že nie je v rozsahu poskytovanej služby,
4. prevádzkovým incidentom každá nahlásená, zistená alebo automaticky zistená relevantná udalosť, vada, slabina aktív alebo ich časti, ktorých nedostupnosť alebo znížená kvalita má vplyv na poskytovanie služieb verejnej správy,
5. prevádzkovým problémom príčina jedného alebo viacerých prevádzkových incidentov, ktorá nie je známa v dobe vytvorenia záznamu o prevádzkovom incidente alebo príčina, pri ktorej je predpoklad vzniku prevádzkového incidentu,
6. zmenou činnosť, ktorej účelom je úprava, rozvoj, oprava informačnej technológie alebo odstránenie prevádzkového incidentu na informačnej technológii,
7. štandardnou zmenou je zmena, ktorá je predschválená, predstavuje malé riziko, je relatívne bežná a vykonaná v súlade s definovaným postupom, procedúrou alebo pracovnou inštrukciou,
8. veľkou servisnou požiadavkou je zmena, ktorej cena je najmenej jeden milión eur alebo zmena má veľký rozsah alebo dosah
9. havarijnou zmenou je zmena, ktorou správca úplne alebo čiastočne odvracia alebo napráva bezprostredne hroziaci alebo existujúci havarijný stav alebo kritický prevádzkový incident,
10. havarijným stavom je stav informačnej technológie, ktorý nie je možné odstrániť v lehote definovanej správcom v nadväznosti na procesy agendy alebo úseku a spôsobuje nedostupnosť poskytovaných služieb,
11. aktívami aktíva podľa osobitného predpisu,[[3]](#footnote-3))
12. kritériami na určenie úrovne kontinuity prevádzky informačných technológií technické výkonové parametre, ktoré správca určí pre prevádzku informačných technológií, pozostávajúce z častí aktív podľa osobitného predpisu,[[4]](#footnote-4))
13. zberom monitorovaných údajov meranie technických výkonových a kapacitných hodnôt aktív alebo ich časti a poskytovaných služieb verejnej správy,
14. hardvérovou infraštruktúrou aktíva hardvérovej povahy tvoriace fyzický základ pre ucelený ekosystém informačných technológií príslušného orgánu riadenia,
15. platformou funkčné zoskupenie softvérových aktív využívajúce časť hardvérovej infraštruktúry za účelom poskytnutia zdrojov pre softvérové aktíva aplikačného charakteru,
16. prostredím konkrétna platforma a ďalšie softvérové aktíva najmä aplikačného charakteru tvoriace spolu celok schopný poskytovať časť služieb informačného systému alebo služby informačného systému ako celku,
17. okolitým prostredím fyzické prostredie, v ktorom sa informačné technológie nachádzajú.

# § 3

# Klasifikácia aktív a ich posúdenie

1. Správca posúdi aktíva vo svojej správe so zreteľom na požiadavky dostupnosti poskytovaných služieb verejnej správy, služieb vo verejnom záujme alebo verejných služieb. Správca vykoná posudzovanie stromu aktív podieľajúcich sa na zabezpečení prevádzky konkrétnych služieb z pohľadu potrieb konkrétnych procesov agendy alebo úseku reprezentovaných informačnými technológiami a s ohľadom na dosahovanie hodnoty za peniaze. Pri definovaní potrieb dostupnosti služby správca vychádza z platnej legislatívy vo vzťahu k posudzovanému procesu agendy alebo úseku.
2. Správca určuje klasifikáciu aktív z pohľadu dostupnosti podľa osobitého predpisu[[5]](#footnote-5)) do troch úrovní podľa požiadaviek procesov agendy alebo úseku na[[6]](#footnote-6))
   1. vysokú dostupnosť - zahŕňa vybrané kľúčové informačné aktíva, ktoré sú kritické pre činnosť prevádzkovateľa základnej služby a ktorých zlyhanie bezprostredne ohrozuje poskytovanú základnú službu, s ňou spojené aktivity a dobrú povesť prevádzkovateľa základnej služby.
   2. stredná dostupnosť - zahŕňa informačné aktíva, ktoré sú dôležité pre činnosť prevádzkovateľa základnej služby a ktorých zlyhanie môže mať dopad na kontinuitu poskytovanej základnej služby, strategickú oblasť, trhové a operačné riziká,
   3. nízku dostupnosť - zahŕňa informačné aktíva prevádzkovateľa základnej služby, ktorých výpadok výrazne neohrozí poskytovanú službu alebo pre ktoré existujú alternatívne postupy.
3. Správca vykoná posúdenie aktíva podľa odseku 1 a klasifikácia aktíva podľa odseku 2 aj v prípade, keď
   1. došlo ku zmene parametrov existujúceho aktíva s vplyvom na jeho dostupnosť,
   2. pred nasadením nového aktíva do prevádzky.
4. Okrem postupu klasifikácie podľa bodu (2) orgán vedenia vydá zoznam vybraných služieb verejnej správy, služieb vo verejnom záujme alebo verejných služieb klasifikovaných na úrovni vysokej dostupnosti záväzný pre správcov takto klasifikovaných služieb. Tento postup sa uplatní v prípade, kedy správca službu neidentifikoval ako vysoko dostupnú a zároveň podľa odborného posúdenia orgánu riadenia je službu potrebné prevádzkovať ako vysoko dostupnú z dôvodu integrácii na iné služby mimo pôsobnosti daného správcu.
5. Správca výsledok klasifikácie uchováva prostredníctvom elektronickej služby na to určenej.

# § 4

# Prevádzkové opatrenia

1. Prevádzkové opatrenia informačných technológií tvoria minimálne prevádzkové opatrenia troch kategórií pre jednotlivé oblasti dostupnosti definované v § 3 ods. 2 podľa Prílohy č.1.
2. Pri duplicite alebo nekompatibilite minimálnych prevádzkových opatrení rôznych kategórií, ktoré sa vzťahujú na konkrétne informačné technológie, sa postupuje podľa ustanovení upravujúcich opatrenia vyššej kategórie.
3. Ak je cieľom konkrétneho bezpečnostného opatrenia podľa osobitného predpisu[[7]](#footnote-7)) dosiahnuť vyššiu úroveň zabezpečenia bezpečnosti sietí a informačných systémov, v takom prípade realizácia konkrétneho prevádzkového opatrenia v zmysle vyhlášky je zrealizovaná týmto konkrétnym bezpečnostným opatrením.
4. Správca pre prevádzku aktív prijíma a vykonáva prevádzkové opatrenia podľa tohto ustanovenia. Na jednotlivé oblasti správy informačných technológií sa vzťahujú ustanovenia § 5 až § 12.

# § 5

# Správa servisných požiadaviek a prevádzkových incidentov

1. Správca zabezpečí správu servisných požiadaviek a prevádzkových incidentov za účelom dosiahnutia efektívne využívanie informačných technológií a minimalizovať prerušenia pomocou rýchleho riešenia prevádzkových incidentov a servisných požiadaviek. Správca zabezpečí výkon správy prostredníctvom svojej centrálnej elektronickej služby s charakteristikou ServiceDesk pre každú prevádzkovanú informačnú technológiu, ktorej je správcom.
2. Výkonom správy servisných požiadaviek a prevádzkových incidentov sa rozumie poskytovanie včasných a efektívnych reakcií na požiadavky používateľov, riešenie prevádzkových incidentov a základná evidencia kybernetických bezpečnostných incidentov [[8]](#footnote-8)). Súčasťou výkonu správy sú najmä obnovenie prevádzky služby; zaznamenanie, splnenie alebo nesplnenie servisnej požiadavky používateľa; zaznamenanie, diagnostikovanie, eskalácia a vyriešenie incidentu.
3. Správca klasifikuje servisné požiadavky minimálne v rozsahu troch úrovní podľa priority, a to na servisnú požiadavku priority
   1. vysokej,
   2. strednej,
   3. nízkej.
4. Správca zabezpečí riešenie servisnej požiadavky a jej uzavretie v závislosti od úrovne servisnej požiadavky v lehotách, ktoré si stanoví správca / orgán riadenia.
5. Správca klasifikuje prevádzkové incidenty minimálne v rozsahu troch úrovní podľa závažnosti, a to na prevádzkový incident označený kategóriou
6. „A“ - kritický, ak incident spôsobí úplné zlyhanie informačnej technológie ako celku a nie je možné používať ani jednu jej časť,
7. „B“ - závažný, ak incident zapríčiní čiastočné zlyhanie informačnej technológie, ktoré neumožňuje používať jej časť,
8. „C“ – nezávažný, ak incident spôsobí čiastočné zlyhanie funkcionality informačnej technológie a informačná technológia je použiteľná s obmedzeniami.
9. Správca zabezpečí riešenie prevádzkového incidentu a jeho uzavretie v závislosti od kategórie prevádzkového incidentu v takých lehotách, aby boli splnené požiadavky procesov agendy alebo úseku na dostupnosť informačných technológií.

# § 6

# Správa prevádzkových problémov

1. Správca zabezpečí správu prevádzkových problémov za účelom zvýšenia dostupnosti služieb, zlepšenia úrovne služieb, zníženia nákladov, zvýšenia spokojnosti používateľov znižovaním počtu prevádzkových problémov a za účelom identifikovania zdrojových príčin prevádzkových problémov ako súčasť ich riešenia. Správca zabezpečí výkon správy prostredníctvom svojej centrálnej elektronickej služby pre každú prevádzkovanú informačnú technológiu, ktorej je správcom.
2. Výkonom správy riadenia prevádzkových problémov sa rozumie identifikácia a klasifikácia prevádzkových problémov a ich základných príčin, poskytovanie včasného riešenia, aby sa zabránilo opakujúcim sa prevádzkovým incidentom a kybernetickým bezpečnostným incidentom [[9]](#footnote-9)) a poskytovanie odporúčaní na vylepšenia.

# § 7

# Správa zmien v prevádzke

1. Správca zabezpečí správu riadenia zmien v prevádzke za účelom rýchleho a spoľahlivého nasadenia zmien a zmiernenia rizika ich nepriaznivého vplyvu na stabilitu, integritu alebo kybernetickú bezpečnosť[[10]](#footnote-10)) zmeneného prostredia informačných technológií. Správca zabezpečí výkon správy prostredníctvom svojej centrálnej elektronickej služby pre každú prevádzkovanú informačnú technológiu, ktorej je správcom.
2. Výkonom správy riadenia zmien v prevádzke sa rozumie správa všetkých zmien informačných technológií kontrolovaným procesom, vrátane štandardných zmien a havarijných zmien týkajúcich sa úsekových, agendových a ostatných procesov, aplikácií a infraštruktúry a zahŕňa štandardy zmien, postupy zmien, hodnotenie vplyvu zmien, stanovenie priority a schválenia zmeny, havarijné zmeny ako aj sledovanie, reportovanie, ukončovanie a dokumentovanie zmien.
3. Správca pripravuje a aktualizuje ročný plán[[11]](#footnote-11) pripravovaných a predpokladaných zmien v prevádzke v súlade s koncepciou rozvoja informačnej technológie. Pri časovom plánovaní zmien správca plánuje v prvom poradí zmeny, ktoré predstavujú splnenie termínov vyplývajúcich zo zákonných povinností, v druhom poradí zmeny, ktoré majú zásadný vplyv na zabezpečenie kontinuity prevádzky a bezpečnosti poskytovaných služieb a v treťom poradí ostatné zmeny.
4. Správca plánuje jemu známe alebo predpokladané zmeny v prevádzke aj na obdobie dlhšie ako jeden kalendárny rok vopred v súlade s koncepciou rozvoja informačnej technológie.
5. Správca oznamuje a aktualizuje pripravované a predpokladané zmeny z ročného plánu zmien v prevádzke, ktorých hodnota presiahne rozpočet 200 000 Eur prostredníctvom metainformačného systému spôsobom a v termíne, ktorý stanoví orgán vedenia.
6. Ak správca pri postupe podľa tohto ustanovenia zistí, že zmena v prevádzke má veľký rozsah alebo dosah, alebo jej cena je jeden milión eur a viac, postupuje aj podľa § 8.

# § 8

# Správa veľkých servisných požiadaviek

1. Správca zabezpečí správu veľkých servisných požiadaviek za účelom bezpečnej implementácie riešenia a v súlade s dohodnutými očakávaniami. Správca zabezpečí výkon správy prostredníctvom svojej centrálnej elektronickej služby pre každú prevádzkovanú informačnú technológiu, ktorej je správcom.
2. Výkonom správy veľkých servisných požiadaviek sa rozumie formálne akceptovanie a zavedenie do prevádzky nových alebo modifikovaných riešení alebo nových alebo modifikovaných úsekových alebo agendových procesov a zahŕňa spravidla plánovanie implementácie, zmeny systému, konverziu dát, akceptačné testovanie, komunikáciu, prípravu vydania, podporu vytvorenia nových alebo zmenených procesov a služieb, včasnú podporu prevádzky, vypracovanie bezpečnostných opatrení[[12]](#footnote-12) a vyhodnotenie zmeny po implementácii.
3. Správca predkladá veľkú servisnú požiadavku na schválenie orgánu vedenia prostredníctvom metainformačného systému spôsobom a v termíne, ktorý stanoví orgán vedenia. Správca začína s realizačnou fázou veľkej servisnej požiadavky až po jej posúdení a schválení orgánom vedenia podľa § 15 ods. 7 zákona, veľkú servisnú požiadavku prevádzke nie je možné realizovať bez súhlasu orgánu vedenia.

# § 9

# Správa aktív a ich konfigurácií

1. Správca zabezpečí správu aktív za účelom zaistiť zodpovednosť za všetky aktíva a optimalizovať hodnotu aktív poskytovanú ich používaním. Správca zabezpečí výkon správy prostredníctvom svojej centrálnej elektronickej služby[[13]](#footnote-13)) pre všetky aktíva, ktorých je správcom.
2. Výkonom správy aktív sa rozumie spravovanie aktív počas ich životného cyklu s cieľom zabezpečiť prínos hodnoty pri optimálnych nákladoch, funkčnosť a vhodnosť pre daný účel, určenie zodpovednej osoby, ochranu podľa hodnoty[[14]](#footnote-14)), spoľahlivosť a dostupnosť aktív rozhodujúcich pre podporu schopnosti poskytovať služby. Pod spravovaním softvérových licencií sa rozumie získanie, zachovanie a nasadenie optimálneho počtu licencií v súvislosti s požadovaným úsekovým alebo agendovým systémom, využitie a nainštalovanie softvéru v súlade s licenčnými zmluvami.
3. Správca zabezpečí správu konfigurácií aktív za účelom poskytovania dostatočných informácií o aktívach tvoriacich službu s cieľom efektívneho spravovania. Správca zabezpečí výkon správy prostredníctvom svojej centrálnej služby pre všetky aktíva, ktorých je správcom.[[15]](#footnote-15)) Účelom riadenia konfigurácií aktív je tiež posudzovanie vplyvu zmien a zabezpečenie efektívneho riešenia servisných požiadaviek, prevádzkových incidentov a prevádzkových problémov.
4. Výkonom správy konfigurácie aktív sa rozumie definovanie a udržiavanie popisov, parametrov, hodnôt konfigurácie a vzťahov medzi aktívami a schopnosťami aktív požadovanými na poskytovanie služieb informačných technológií. Súčasťou výkonu správy je tiež zhromažďovanie informácií o konfigurácii, overovanie a auditovanie informácií o konfigurácii a aktualizácia úložiska konfigurácií.
5. Správca aktíva, ktoré identifikoval na spoločné použitie[[16]](#footnote-16)), publikuje prostredníctvom metainformačného systému spôsobom, ktorý upresní orgán vedenia.
6. Správca na základe zoznamu podľa odseku 5 vyhodnocuje možnosť využitia existujúcich aktív iných správcov. Ak správca vyhodnotí možnosť využitia už existujúceho aktíva iného správcu, prednostne ho využije a eviduje túto skutočnosť prostredníctvom metainformačného systému spôsobom, ktorý upresní orgán vedenia.

# § 10

# Správa infraštruktúry, platformy, prostredí a okolitého prostredia

1. Správca zabezpečí správu infraštruktúry, platformy, prostredia, okolitého prostredia a priestoru za účelom zabezpečenia stabilnej prevádzky vykonávaním prevádzkových postupov.
2. Výkonom správy infraštruktúry, platformy, prostredí, okolitého prostredia a priestoru sa rozumie definovanie, vykonávanie prevádzkových postupov pre zaistenie stabilnej prevádzky, prevádzkovanie definovaných prostredí a zabezpečovanie okolitého prostredia a technologického priestoru potrebných k zabezpečeniu stabilnej prevádzky.

# § 11

# Správa a rozsah zberu monitorovaných údajov, riadenie dostupnosti a kapacity

1. Správca zabezpečí správu monitorovaných údajov za účelom udržiavania dostupnosti služieb, efektívnej správy zdrojov a optimalizácie výkonu systému pomocou predpovedania budúcich požiadaviek na výkon a kapacitu. Účelom je tiež monitorovať aktíva a súvisiace udalosti. Správca zabezpečí výkon správy prostredníctvom svojej centrálnej elektronickej služby pre každú prevádzkovanú informačnú technológiu, ktorej je správcom.
2. Výkonom správy monitorovaných údajov sa rozumie vyvažovanie súčasných a budúcich potrieb dostupnosti, výkonu a kapacity s nákladovo efektívnym poskytovaním služieb. Zahŕňa hodnotenie súčasných schopností, potvrdzovanie projektovaných schopností a nefunkčných požiadaviek na výkon systému, predpovedanie budúcich potrieb na základe úsekových alebo agendových požiadaviek, analýzy dopadov na úsekové alebo agendové procesy a hodnotenie rizika tak, aby sa mohli naplánovať a implementovať opatrenia na splnenie požiadaviek. Súčasťou je tiež monitorovanie aktív[[17]](#footnote-17)) prostredníctvom správy meraní a spracovania hodnôt kľúčových charakteristík aktív IT a poskytovaných služieb.
3. Správca zabezpečí na mesačnej báze monitorovanie a vyhodnocovanie dosiahnutých hodnôt úrovne kontinuity prevádzky informačných technológií v rozsahu určenom orgánom vedenia.

# § 12

# Správa definovania kvality prevádzky služieb a zabezpečenia ich kontinuity

1. Správca zabezpečí správu definovania kvality prevádzky služieb za účelom zabezpečenia, aby služby a úrovne služieb spĺňali súčasné a budúce potreby organizácie pričom vychádza z posúdenia aktív podľa ods. 1, § 3 a klasifikácie aktív podľa ods2, § 3.
2. Výkonom správy definovania kvality prevádzky služieb sa rozumie zosúladenie služieb a úrovní poskytovania služieb s potrebami a očakávaniami organizácie a používateľov služieb vrátane identifikácie, špecifikácie, návrhu, zverejňovania, odsúhlasovania a monitorovania služieb, úrovní služieb a ukazovateľov výkonnosti.
3. Správca zabezpečí správu zabezpečenia kontinuity prevádzky za účelom plánovania a reagovania na udalosti a prevádzkové incidenty s cieľom pokračovať vo výkone činností na prijateľnej, vopred stanovenej úrovni podľa potrieb úsekových alebo agendových procesov, pričom vychádza z posúdenia aktív podľa ods. 1, § 3 a klasifikácie aktív podľa ods2, § 3.
4. Výkonom správy zabezpečenia kontinuity sa rozumie vytvorenie a udržiavanie plánu, ktorý umožní organizácii reagovať na incidenty a dohodnutým spôsobom sa prispôsobiť výpadkom alebo narušeniam prevádzky. Plán umožní prevádzku dohodnutých kritických úsekových alebo agendových procesov a požadovaných služieb a zachová dostupnosť zdrojov, aktív a informácií na dohodnutej úrovni podľa potrieb úsekových alebo agendových procesov.
5. Správca v rámci prehodnocovania životného cyklu služby v súlade s koncepciou rozvoja informačných technológií verejnej správy a s aktuálnymi potrebami prevádzky analyticky posúdi ekonomický význam, prípadné alternatívy ďalšieho prevádzkovania služby alebo ukončenie prevádzky služby podľa Prílohy č. 2.
6. V prípade, že celkové náklady na zabezpečenie prevádzky služby dosahujú hodnotu jeden milión eur alebo viac za kalendárny rok, správca predkladá orgánu vedenia na posúdenie a schválenie analytické podklady v zmysle bodu č.5 spôsobom a v termíne určenom orgánom vedenia. V prípade zabezpečenia prevádzky služby alebo jej časti externou formou správca prikladá na posúdenie a schválenie naviac aj: existujúcu zmluvu zabezpečenia prevádzky externou formou alebo návrh dodatku k existujúcej zmluve alebo návrh na novú zmluvu, v prípade, že takáto zmluva nie je uzatvorená. Na vyhlásenie verejného obstarávania / uzatvorenie zmluvy o externom zabezpečení prevádzky alebo podpísanie dodatku k existujúcej zmluve sa vyžaduje súhlas orgánu vedenia.
7. V prípade, že celkové náklady na zabezpečenie prevádzky služby dosahujú hodnotu minimálne dvesto tisíc eur ale menej ako jeden milión eur za kalendárny rok, správca o tom informuje dodaním analytických podkladov v zmysle bodu (5) spôsobom a v termíne určenom orgánom vedenia.

# § 13

# Spoločné ustanovenia

1. Správca zabezpečí vzájomnú integráciu ním prevádzkovaných elektronických služieb správy riadenia podľa § 3 ods. 5, § 5 ods. 1, § 6 ods. 1, § 7 ods. 1, § 8 ods. 1, § 9 ods. 1, § 11 ods. 1. Pod vzájomnou integráciou sa rozumie také prepojenie medzi jednotlivými evidovanými entitami a ich hodnotami aby tieto elektronické služby napĺňali svoje účely definované v jednotlivých paragrafoch a zároveň aby boli splnené požiadavky na prijaté prevádzkové opatrenia podľa § 4 ods. 4., ktoré reflektujú Prílohu č.1
2. Správca zabezpečí integráciu elektronických služieb správy riadenia podľa § 3 ods. 5, § 5 ods. 1, § 6 ods. 1, § 7 ods. 1, § 8 ods. 1, § 9 ods. 1, § 11 ods. 1 na centrálny metainformačný systém a  následné vykazovanie vybraných prevádzkových údajov na mesačnej báze v rozsahu, ktorý ustanoví orgán vedenia, pričom namerané hodnoty sa evidujú vždy najneskôr do piatich pracovných dní nasledujúceho mesiaca po mesiaci, ktorý sa vykazuje.
3. Orgán riadenia môže poskytnúť pre správcov vzájomne integrované elektronické služby správy riadenia podľa § 3 ods. 5, § 5 ods. 1, § 6 ods. 1, § 7 ods. 1, § 8 ods. 1, § 9 ods. 1, § 11 ods. 1. vrátane integrácie v týchto služieb na centrálny metainformačný systém v zmysle bodu 2 vo forme SaaS služieb. V takom prípade orgán riadenia túto možnosť oznámi správcom najneskôr do 30. júna 2022.

# § 14

# Účinnosť

Táto vyhláška nadobúda účinnosť nasledovne:

* 1. pre aktíva s vysokou dostupnosťou 1.1.2023
  2. pre aktíva so štandardnou dostupnosťou 30.6.2023
  3. pre aktíva s nízkou dostupnosť 31.12.2023.

1. ) § 3 ods. písm. o) zákona č. 95/2019 Z. z. [↑](#footnote-ref-1)
2. ) § 3 ods. písm. p) zákona č. 95/2019 Z. z. [↑](#footnote-ref-2)
3. ) § 2 písm. a) vyhlášky Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy. [↑](#footnote-ref-3)
4. ) Kapitola „O“ prílohy č. 2 vyhlášky Úradu podpredsedu vlády Slovenskej republiky pre investície a informatizáciu č. 179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy. [↑](#footnote-ref-4)
5. ) § 3 písm. f) Zákona [č. 69/2018 Z. z. o kybernetickej bezpečnosti a o zmene a doplnení niektorých zákonov](https://www.slov-lex.sk/pravne-predpisy/SK/ZZ/2018/69/20210801#paragraf-3):

   „Dostupnosťou je záruka, že údaj alebo informácia je pre používateľa, informačný systém, sieť alebo zariadenie prístupné vo chvíli, keď je údaj a informácia potrebná a požadovaná.“ [↑](#footnote-ref-5)
6. ) [Vyhláška NBÚ 362/2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení](https://www.slov-lex.sk/pravne-predpisy/SK/ZZ/2018/362/20190101#prilohy)  prílohy č. 2, písm. A., bod 3 [↑](#footnote-ref-6)
7. ) Vyhláška Úradu podpredsedu vlády Slovenskej republiky pre investície a informatizáciu č. 179/2020 Z.z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy. [↑](#footnote-ref-7)
8. ) § 3, písm. k) zákona č. 69/2018 Z. z. o kybernetickej bezpečnosti a o zmene a doplnení niektorých zákonov. [↑](#footnote-ref-8)
9. ) § 3, písm. k) zákona č. 69/2018 Z. z. o kybernetickej bezpečnosti a o zmene a doplnení niektorých zákonov. [↑](#footnote-ref-9)
10. ) § 3, písm. h) zákona č. 69/2018 Z. z. o kybernetickej bezpečnosti a o zmene a doplnení niektorých zákonov. [↑](#footnote-ref-10)
11. ) Tzv. „Release calendar”. [↑](#footnote-ref-11)
12. ) § 15 ods. 8 písm. c) v spojení s § 18 zákona č. 95/2019 Z. z. [↑](#footnote-ref-12)
13. ) V odôvodnených prípadoch je možné správu rozdielnych kategórií aktív vykonávať pomocou viacerých špecializovaných služieb špecificky vhodných pre danú kategóriu aktív. [↑](#footnote-ref-13)
14. ) V zmysle § 6 [vyhlášky NBÚ 362/2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení](https://www.slov-lex.sk/pravne-predpisy/SK/ZZ/2018/362/20190101#prilohy)  [↑](#footnote-ref-14)
15. ) § 15 ods. 8 písm. c) zákona č. 95/2019 Z. z. [↑](#footnote-ref-15)
16. ) § 15 ods. 8 písm. b) zákona č. 95/2019 Z. z. [↑](#footnote-ref-16)
17. ) §15 ods. 8 a 9 zákona č. 95/2019 Z. z [↑](#footnote-ref-17)